section_heading: Djetinjstvo i školovanje
paragraph_text: Rođen je u Tomislavgradu, 25. rujna 1968., od oca Kreše i majke Danice (rođ. Ćurić). Poslije završene osnovne škole u Prisoju (1975.–1983.), boravi u sjemeništu i završava Klasičnu gimnaziju Ruđer Bošković u Dubrovniku 1987. godine. Zatim upisuje filozofsko-teološki studij na Vrhbosanskoj visokoj teološkoj školi u Sarajevu kojeg završava 1993. godine. Godine 1994. postao je bakalaureat pri Teološkom fakultetu u Zagrebu. Diplomirao je s radnjom „Od konstitucije 'Romanos Pontifices' (1881.) do dekreta 'Romanis Pontificibus' (1975.)” kod tadašnjega profesora na teologiji, mons. Ratka Perića.